EA ดีดบวก 4% หลังร่วงหนักวานนี้ โบรกฯเชียร์ “ซื้อ” ชี้กำไรปีนี้พุ่งเฉียด 5 พันลบ.
EA ดีดบวก 4% หลังร่วงหนักวานนี้ โบรกฯเชียร์ “ซื้อ” ชี้กำไรปีนี้พุ่งเฉียด 5 พันลบ. ล่าสุด ณ เวลา 15.04 น. อยู่ที่ระดับ 29.50 บาท บวก 1.25 บาท หรือ 4.42% สูงสุดที่ระดับ 30.50 บาท ต่ำสุดที่ระดับ 27.50 บาท ด้วยมูลค่าซื้อขาย 865.36 ล้านบาท
6 ก.ค. 2561

ผู้สื่อข่าวรายงานว่า ราคาหุ้น บริษัท พลังงานบริสุทธิ์ จำกัด (มหาชน) หรือ EA ณ เวลา 15.04 น. อยู่ที่ระดับ 29.50 บาท บวก 1.25 บาท หรือ 4.42% สูงสุดที่ระดับ 30.50 บาท ต่ำสุดที่ระดับ 27.50 บาท ด้วยมูลค่าซื้อขาย 865.36 ล้านบาท

ทั้งนี้ ราคาหุ้น EA ดีดบวกวันนี้ หลังถูกแรงเทขายอย่างหนักวานนี้จนราคาปิดที่ระดับ 28.25 บาท ลบ 3.50 บาท หรือคิดเป็น 11.02%
ด้านนางจิตรา อมรธรรม รองกรรมการผู้จัดการ ฝ่ายวิเคราะห์หลักทรัพย์ บล.ฟินันเซีย ไซรัส ระบุคำแนะนำ “ซื้อ” หุ้น EA ในราคาเป้าหมาย 47 บาท โดยคาดการณ์กำไรสุทธิของ EA ในปีนี้จะอยู่ที่ 4.8 พันล้านบาท เติบโต 26% เมื่อเทียบกับปีก่อน จากการรับรู้รายได้เข้ามาเต็มปีของโรงไฟฟ้าหาดกังหันที่จะทยอยเดินเครื่องจำหน่ายไฟฟ้าเข้าระบบเชิงพาณิชย์ (COD) เข้ามาในปีก่อน และจะสามารถ COD โรงไฟฟ้าพลังงานลมหนุมาน ได้เพิ่มเติมอีกในปลายปีนี้ จากปัจจุบัน EA มีกำลังผลิตไฟฟ้ารวมทั้งสิ้น 404 เมกะวัตต์ แบ่งเป็น โซลาร์ฟาร์ม กำลังการผลิต 278 เมกะวัตต์ และพลังงานลม กำลังการผลิต 126 เมกะวัตต์
ขณะเดียวกันนักวิเคราะห์ บล.ฟิลลิป (ประเทศไทย) ระบุว่า กำไรทั้งปี 61 ของ EA ยังมีการเติบโตที่ดี แม้ว่าจะถูกฉุดรั้งจากธุรกิจไบโอดีเซล แต่ยังได้รับประโยชน์จากโครงการโรงไฟฟ้าพลังงานลม 5 โครงการ กำลังการผลิตรวม 260 เมกะวัตต์ ที่จะเดินเครื่องจำหน่ายไฟฟ้าเข้าระบบเชิงพาณิชย์ (COD) ได้ในช่วงปลายปี ทำให้กำไรสุทธิในปีนี้จะเติบโตมาอยู่ที่ 5.97 พันล้านบาท หรือเติบโต 56% จากปีก่อน
ส่วนธุรกิจแบตเตอรี่ คาดว่าจะเข้ามาขับเคลื่อนการเติบโตตั้งแต่ปีหน้าเป็นต้น โดย EA ตั้งเป้าขายแบตเตอรี่ เฟสแรกขนาด 1 กิกะวัตต์ชั่วโมง (GWh) ให้ได้ภายในไตรมาส 2/62 ซึ่งจะมุ่งเน้นไปที่ลูกค้าโรงไฟฟ้าพลังงานหมุนเวียน ส่วนกำลังการผลิตอีกกว่า 49 GWh ในเฟสสองจะพร้อมขายในปี 64 จะเน้นไปที่ลูกค้ากลุ่มยานยนต์ไฟฟ้า (EV)